
 20.12.2019
 BG
 Официален вестник на Европейския съюз
 L 330/8
 РЕГЛАМЕНТ ЗА ИЗПЪЛНЕНИЕ (ЕС) 2019/2180 НА КОМИСИЯТА
 от 16 декември 2019 година
 за определяне на подробните правила и съдържание за докладите за качеството съгласно Регламент (ЕС) 2019/1700 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (EС) 2019/1700 на Европейския парламент и на Съвета от 10 октомври 2019 г. за създаване на обща рамка за европейската статистика за лицата и домакинствата, основана на индивидуални данни, събрани чрез извадки, за изменение на регламенти (EО) No 808/2004, (EО) No 452/2008 и (EО) No 1338/2008 на Европейския парламент и на Съвета, и за отмяна на Регламент (EО) No 1177/2003 на Европейския парламент и на Съвета и на Регламент (EО) No 577/98 на Съвета (1), и по-специално член 13, параграф 6 от него,
 като има предвид, че:
 (1)
 Комисията следва да определи подробните правила и съдържание на докладите за качеството, включително да даде указания за метода за оценяване на изпълнението на изискванията за точност, по отношение на данните, които държавите членки трябва да предават на Евростат.
 (2)
 Мерките, предвидени в настоящия регламент, са в съответствие със становището на Комитета на Европейската статистическа система,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 С настоящият регламент се определят подробните правила за докладите за качеството и изискваното им съдържание, включително описание на метода за оценяване на изпълнението на изискванията за точност, по отношение на данните, които държавите членки трябва да предават на Комисията (Евростат) съгласно Регламент (ЕС) 2019/1700.
 Член 2
 Определения
 За целите на настоящия регламент се прилагат следните определения:
 1)
 „интервю с упълномощено лице“ означава интервю с лице, различно от лицето, от което се изисква информация, като се следват определените за всяко изследване специфични правила, посочващи в кои случаи може да се приеме провеждането на интервю с упълномощено лице;
 2)
 „липса на отговор“ означава невъзможност при дадено изследване да бъдат събрани данни за всички елементи от въпросника за изследването или за всички единици от съвкупността, за които е трябвало да бъдат събрани данни, или и двете, и по-специално:
 „липса на отговор от отделни единици“ е вид липса на отговор, при който не са събрани данни за дадена единица от съвкупността, за която е трябвало да бъдат събрани данни;
 „липса на отговор на отделни въпроси“ е вид липса на отговор, при който не са събрани данни за дадена променлива на изследването по отношение на единица от съвкупността, за която е трябвало да бъдат събрани данни;
 3)
 „стохастична грешка“ означава част от разликата между дадена стойност на съвкупността и получена от случайна извадка оценка на тази стойност, произтичаща от факта, че се наблюдава само част от съвкупността;
 4)
 „нестохастична грешка“ означава грешка в оценките от изследването, която не се дължи на промените в извадката;
 5)
 „заместване“ по отношение на респондентите означава замяна на първоначално избрана единица с друга единица, включително замяна между домакинствата или в рамките на дадено домакинство;
 6)
 „отговарящи на изискванията единици“ означава набора избрани от рамката на извадката единици от